Ich, Ruͤdi Vischer, diser zit vogt zuͦ Moͤrken, tuͦn kund und vergich offenlich mit disem brief, das ich da selbs zuͦ Moͤrken indem dorff an gewonlicher richtstatt
offenlich zegerichte gesessen bin innamē un̄ anstatt ✳ des vesten junker Thùrings von Ballmos, diser zit herˀ zuͦ Willdegg, mines gnedigē junkern,
uff samstag nechst nach sant Matheus des heligē zwoͤlffbotten tag im jar gezalt viertzehenhundert achtzig und ein jar, ✳ da fùr mich und
das offen, gebannē gericht komē sind die ersamen un̄ bescheidnē Cuͦnrat Widmeˀ, jartzitmeister der erwirdigē un̄ geistlichen miner froͧwē von
Kùngszveld₎, un̄ mit im̄ Hans Strebel vō Lupffen, Hans Bluͦm vō Bire un̄ Cuͦnrat Fryker. und erzaltend da vor ûns, wie den̄ stoͤs un̄ spen̄
werend zwischen den vorgemelten minē gnedigen un̄ erwirdigē froͧwen vō Kûngszveld, irē ampt im Eigē und der statt Brugg eines
weidgangs halb, da die selben vō Brugg vermeinēt und fùrgebend, das sy recht habent mit getribner ruͦtten zefaren untz in den bach
under Wildegg und begertend da an ùns vō Moͤrken gemeinlich alt und jung inē zuͦerkenē un̄ ze verstän zegeben, ob si soͤlichs vō irē vordeˀn
je mer gehoͤrt hettend oder ob soͤlichs vō den vō Brugg je gebrucht sy worden oder ob sis gebrucht woͤltend haben, ob sy inē das woͤlten vertragē
haben oder nit. und begertend darūb einer lùterung ze kuntschafft vō inē, den̄ si der in recht zebruchē notdùrfftig waͤrend gegē den
vorgen̄t₎ vō Brugg. und wan̄ nu kuntschafft der waurheit allen notdûrfftigen in recht zebruchen, nit zeversagen sunder billich zegeben
c̄ ist, so hand wir, der obgenāt vogt und die gemein pursame zuͦ Moͤrken, jung un̄ alt, als wir dan̄ ûnser ob sechzechnē versampt hand
underredet und konnend ûns nit ersinnē, das ûnser keiner das je gehoͤrt hab weder vō sinē vordeˀn noch sust vō jemāt, das die vō Brugg
zuͦ inē des heruff je gefarē syent oder das zetuͦnde soͤltend haben. un̄ wen̄ si das je getän hettend, so hetten sis gewert un̄ nit gelitten
un̄ ob es noch beschêche, so littend sis ouch nit. ✳ und sunderlich redt der alt Ruͤdy Löby, der ob sechtzig jarē wol gedenkt, das er wol habe
dik un̄ fil gehoͤrt den allten Neser un̄ sinē schwecher, den alltē Meyer ze Hallderwāk, vō den dingē zereden, als ouch stoͤsz darūb warend vor viertzig
jarē oder noch me, das si allwegē redtend die vō Brugg hettend nit witter zevarē, den̄ untz zuͦ dem Wissen Stein un̄ zuͤ dem Langē Sarbach
und redtend daby, das junker Anthony vō Oster gerett hette, er wiste wol, das die vō Brugg gebend einē mùttigen sack vol pfenningē darūb das sy
irē weidgang in den Hyltenspuͤol gehaben moͤchtend. das habe er gar dick vō denen altē gehoͤrt, das si soͤlichs reddent. ✳ so redet Paule
Richiner, das im wol zewissen sy do er denecht by sinē vatter, seligen, un̄ ein knab waͤre vor fiertzig jarē un̄ ouch anfienge zuͦ den lùtten gän,
waͤre ouch ein stos zwischen den vō Brugg und dem ampt im Eigen vō des weidgangs wegē, das die vō Brugg ouch fùrgabend, si hettend
brieff darūb und kaͤmen mit einandern gebern fùr ùnser gnedigen herˀen, da kam ✳ es darzuͦ, das den vō Brugg erkent ward, hettend sy
neiszwas darūb dar zelegē des soͤltend sy wol geniessen und do es vil gulte do, hattend sy nùtz dar zeleggē, als er do horte die alltē im Eigē
reden mit sinē vatter, seligē, un̄ andern und kam dar zuͦ, das der vō Bùttiken vō Brugg un̄ der alt Efinger, selig, un̄ ander vō Brugg un̄ ein
hoffmeister domales zuͦ Kùngszveld und ander erber lût im Eigē uff die stoͤs zuͦsamen kamēt, un̄ ward in frùntschafft gericht un̄ gemachet
als er davō horte reden, das die vō Brugg nit witter varē soͤltend, den̄ untz an den Wisē Stein un̄ den Langē Sarbach un̄ wurde von denē,
so die richtūg machtend, gerett, sy soͤltend zuͦ beider sit brieff darūb lassen machen. do ✳ redten die vō Brugg: es wer nund den schribern
tän, sy woͤltends den irē wol sagen, so wurde sin nit als liederlich mer vergessen un̄ wurdēt kein brieff darūb gemachet, dem nach
horte er etwe dick die alltē im Eigen den hoffmeister gar ûbel beschelten, er hette es mit den vō Brugg geheppt, das die brieff um̄ die
richtūg nit genomē werend worden. ✳ und disz alles redent wir obgen̄t₎, der vogt un̄ pursamē, by ûnsern eiden, so wir darūb tän
hand, das ûnser sag wär, sy niemāt zelieb noch leid den̄ durch des rechten willen und des alles zuͦ vestem urkûnde, so hab ich,
obgen̄ter vogt, fùr mich disen kuntschafftbriefff in abwesen mines junkern, obgen̄t₎, gebettē zesiglen den vestē junker Heinrichen
Truksetzē vō Wolhusen, das ich, gen̄ter Truksetz, vō siner bette wegē vergich mit minem eigē sigel besiglet haben, doch mir un̄ minē
erben unschedlich, des jares un̄ tages als vorstant.